Av: Arne Børresen

– Jeg kan ikke gå ut med tall, men kan bekrefte at vi selger vesentlig mer Viagra nå enn før årsskiftet. Daglig, og noen gang flere ganger daglig, har vi kunder innom som skal ha «de blå tablettene», forteller farmasøyt Marthe Simonsen hos Apotek 1 Hjorten på Stortorvet i Fredrikstad.

Flaue mannfolk

I likhet med daglig leder Ole Martin Borge ved Vitus Apotek i Torvbyen – som også kan melde om en klart oppadgående salgskurve – tror Simonsen at mannfolks flauhet for å gå til legen er årsaken til den økte etterspørselen:

– Det er ikke til å stikke under stol at mange menn nok vegrer seg for å fortelle doktoren om sine potensproblemer. Det er lettere å fortelle at du har plager med magen eller vondt i beinet enn å si at du har ereksjonssvikt, påpeker hun.

– Mange menn føler nok på en slags skam. De lukker seg inne i seg selv med sine potensproblemer og våger derfor ikke å ta dette opp med legen. Men også hos apoteket må man ta en prat med våre fagfolk før tablettene kan leveres ut, supplerer Vitus-sjef Ole Martin Borge.

Mange apotek – deriblant Vitus i Torvbyen – sørger for å fortelle potensielle brukere om reseptfri Viagra. Foto: Arne Børresen

Les pakningen nøye

Karoline Lund, fastlege i Fredrikstad og leder for legeforeningen i Østfold, er ikke overrasket over det økende Viagra-salget etter 1. januar.

– Dette har vi regnet med. Mange menn som føler en flauhet over sviktende ereksjon vil nok synes det er enklere å gå på apoteket enn til legen. Det er helt naturlig.

– Hva kan du si om sikkerheten for brukerens helse etter denne liberaliseringen?

– For å si det slik; med Viagra som med Ibux kan du pådra deg livsvarige helseskader dersom medikamentet ikke brukes riktig. Ibux og blodfortynnende medisiner er som mange vet en svært farlig kombinasjon – akkurat som Viagra kan gi ubotelig skade for folk med for eksempel hjerte-, lunge- og øyelidelser. Derfor er det viktigste rådet vi kan gi; les nøye hva som står på pakningen før bruk, oppfordrer Lund.

Les også: – Det enkle og naturnære, er det folk setter pris på

Todelt

– Er det betenkelig at norske helsemyndigheter oppga reseptkravet til Viagra?

– Jeg er ikke sikker på om Den norske Legeforening har sagt noe eksplisitt om dette. Men en av fordelene er jo at den nye ordningen vil gjøre det lettere for menn med ereksjonssvikt og som kanskje har emosjonelle, psykiske utfordringer å skaffe seg medikamentet uten å involvere en lege. Reseptfritt salg vil forhåpentligvis også bidra til redusert bruk av Viagra-lignende medikamenter fra det illegale markedet. Kjøper du Viagra på apoteket vet du hva du får, opplyser Lund og legger til:

– En negativ side er at menn som plutselig opplever ereksjonssvikt av helsemessige årsaker ikke vet at man har fått en sykdom som for eksempel har ført til at reisningen uteblir. Diabetes er jo ett eksempel. Så dette er litt todelt, forklarer Lund.

Hun har også følgende råd på tampen:

– Har man tatt Viagra og resultatet er at ereksjonen forblir i for eksempel fire timer, så oppsøk lege øyeblikkelig. Kommer man seg ikke til behandling i tide kan man få ødelagt potensen for godt, advarer fastlegen.

Les også: Søker gjenstander fra krigens dager til nytt museum

– Sverger til legen

En 46 år gammel Fredrikstad-kar, som av forklarlige grunner ikke ønsker å stille opp med navn og bilde, mener oppmykingen av potenstablett-politikken er livsfarlig:

– Jeg er en sånn type som ikke tør å snakke med en lege om penis og sånt. Ikke er jeg noe god på å handle på nettet heller. Derfor så jeg fram til 2020, hvor jeg kunne kjøpe Viagra på et apotek her hjemme i Plankebyen, sier familiefaren og drar sin historie:

– To timer etter å ha tatt min aller første blå pille klarte jeg ikke å få tisset. Jeg måtte så inn i granskauen slå lens, men fikk ikke ute en dråpe. Vondt i kroppen fikk jeg også. I samråd med madammen bestemte jeg meg for å dra på legevakta, men underveis fra Engelsviken til Kråkerøy løsnet det nedentil. Jeg fikk gjort mitt ærend langs veikanten, så etter det snudde vi bilen og dro hjem, sier mannen.

Han har kun ett råd til de potensielle, debuterende Viagra-brukerne:

– Ta en prat med legen først. Legen er en fagperson, det er ikke vi pasientene, sier mannen som har hatt problemer til og fra i mange år med å late vannet.

Les også: Håpløst å komme inn på det ordinære leiemarkedet

Får syv spørsmål

Ikke uventet er det menn over 40-50 og opp mot livets siste fase som nå har merket seg myndighetenes hjelpende hånd.

– Men vi har kunder ned i 20-30-åra som også kjøper Viagra. Personlig er jeg litt overrasket over den store aldersspredningen, forteller Marthe Simonsen, som etter loven må lynintervjue hver eneste Viagra-kunde om helsesituasjonen deres før utlevering av tablettene til 365 kroner for fire stykk.

– Vi stiller syv spørsmål om blant annet hjerteproblemer, bruk av medisiner i forbindelse med høy blodtrykk og HIV, om man har hatt hjerneslag de siste seks månedene og så videre.

– Skjer dette for «åpen mikrofon» mens andre hører på?

– Nei, de aller fleste ønsker å bli med inn på vårt lille kontor bak i butikken for å ta samtalen der. Diskresjon er viktig både for kundene og oss som jobber her, understreker hun.

– Demokraten er kjent med at også svært unge menn skaffer seg «en blå en» eller flere – hva kan du si om aldersgrenser?

– Aldersgrensa er 18 år, og den er absolutt definitiv. Er vi i tvil om alder krever vi selvfølgelig legitimasjon, poengterer farmasøyten hos Apotek 1 Hjorten.